《题朱老壁》
宋代·李复

居无百亩田，廪有三年粟。
舍北几株桑，晚蚕食亦足。
近水理蔬几，面山结茅屋。
夏风苇簟凉，冬烟土床燠。
堂前蒲萄架，新实初垂绿。
清净语不烦，事任鞅掌仆。
邻里通有无，泉甘草无毒。
谁知庚桑子，今此居南麓。
予非市朝人，受性本幽独。
愿就谋一廛，余外百无欲。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。